Oficiālais Vēstnesis L 354 , 30/12/1997 Lpp. 0019 - 0022



Komisijas Regula (EK) Nr. 2629/97 (1997. gada 29. decembris), ar ko paredz sīki izstrādātus īstenošanas noteikumus Padomes Regulai (EK) Nr. 820/97 attiecībā uz krotālijām, saimniecību reģistriem un dzīvnieku pasēm, kā paredzēts liellopu identifikācijas un reģistrācijas sistēmā (Dokuments attiecas uz EEZ) EIROPAS KOPIENU KOMISIJA, ņemot vērā Eiropas Kopienas dibināšanas līgumu, ņemot vērā Padomes 1997. gada 21. aprīļa Regulu (EK) Nr. 820/97, kas izveido sistēmu liellopu identifikācijai un reģistrēšanai un liellopu gaļas un liellopu gaļas produktu marķēšanai [1], jo īpaši tās 10. panta a), b) un c) punktu, tā kā krotālijās būtu jābūt ziņām par izcelsmes dalībvalsti kopā ar ziņām par atsevišķu dzīvnieku; tā kā vispiemērotākā šādas kodificētas informācijas forma ir divu burtu valsts kods kopā ar ne vairāk kā 12 cipariem; tā kā pārejas periodā dažām dalībvalstīm būtu jāļauj saglabāt esošā sistēma; tā kā papildus valsts kodam un ne vairāk kā 12 cipariem var atļaut svītru kodus; tā kā būtu lietderīgi noteikt vienādu noteikumu minimumu krotāliju noformējumam un formai; tā kā noteikumi par krotāliju saturu būtu jāpārskata, ņemot vērā datorizētās datu bāzes izveidi, kas paredzēta Regulas (EK) Nr. 820/97 5. pantā; tā kā dzīvnieku pases un reģistra informācijai jābūt tādā formā, kas ļauj noskaidrot dzīvniekus; tā kā minētajai informācijai jāsaskan ar informāciju, kas iekļaujama datorizētajā datubāzē, kas paredzēta Padomes 1964. gada 26. jūnija Direktīvā 64/432/EEK par dzīvnieku veselības problēmām, kas ietekmē Kopienas iekšējo tirdzniecību ar liellopiem un cūkām [2], kurā jaunākie grozījumi izdarīti ar Direktīvu 97/12/EK [3]; tā kā, ņemot vērā kontroles pasākumus saistībā ar Kopienas palīdzības sistēmām, dzīvnieka pasē jāiekļauj informācija par piemaksām, kas paredzētas 4. panta b) apakšpunktā Padomes 1968. gada 27. jūnija Regulā (EEK) Nr. 805/68 par liellopu un teļa gaļas tirgus kopīgo organizāciju [4], kurā jaunākie grozījumi izdarīti ar Regulu (EK) Nr. 2321/97 [5]; tā kā, ņemot vērā Regulas (EK) Nr. 820/97 piemērošanas grafiku, šai regulai būtu steidzami jāstājas spēkā; tā kā šajā regulā paredzētie pasākumi ir saskaņā ar Eiropas Lauksaimniecības virzības un garantiju fonda komitejas atzinumu, IR PIEŅĒMUSI ŠO REGULU. I NODAĻA Krotālijas 1. pants 1. Krotālijās ir vismaz tās dalībvalsts kompetentās iestādes vai galvenās kompetentās iestādes nosaukums, kods vai logo, kas tos ir piešķīrusi, kā arī 2. punktā paredzētās zīmes. 2. Zīmes krotālijās kārto šādi: a) pirmās divas zīmes apzīmē attiecīgās saimniecības dalībvalsti, kur dzīvnieks identificēts pirmo reizi. Šajā nolūkā izmanto pielikumā noteikto divu burtu valsts kodu; b) pēc valsts koda ir ne vairāk kā 12 ciparu zīmes. Tomēr Īrija, Itālija, Spānija, Portugāle un Apvienotā Karaliste līdz 1999. gada 31. decembrim var pēc valsts koda saglabāt esošo burtu un ciparu kodu 12 ciparu vietā. 3. Papildus 1. punktā paredzētajai informācijai dalībvalstu galvenās kompetentās iestādes var atļaut svītru kodu. 2. pants Ausu krotālijas atbilst šādām prasībām: a) tās ir no elastīga plastikas materiāla; b) tās nevar viltot un tās ir viegli nolasāmas dzīvnieka dzīves laikā; c) tās nevar izmantot otrreiz; d) tām jābūt tādām, lai to nēsāšana nekaitē dzīvniekam; e) uz tām ir tikai neizdzēšami uzraksti, kas paredzēti 1. pantā. 3. pants Krotālijas modelis ir šāds: a) katra krotālija sastāv no divām daļām, ligzdas un tapas daļas; b) katrā krotālijas daļā ir tikai 1. pantā paredzētā informācija; c) katras krotālijas daļas garums ir vismaz 45 mm; d) katras krotālijas daļas platums ir vismaz 55 mm; e) zīmju minimālais augstums ir 5 mm. 4. pants Dalībvalstis var izvēlēties citu materiālu vai modeli otrai krotālijai un var nolemt sniegt papildu informāciju, ja vien ir ievēroti 1. panta 1. un 2. punkta noteikumi. 5. pants Dalībvalstis cita citai un Komisijai dara zināmus 3. un 4. pantā minētos krotāliju modeļus. II NODAĻA Pases un reģistri 6. pants 1. Pasē ietilpst vismaz šāda informācija: a) informācija, kas minēta Direktīvas 64/432/EEK 14. panta 3. punkta C daļas 1. punkta pirmajā līdz septītajā ievilkumā; b) informācija, kas minēta: - Direktīvas 64/432/EEK 14. panta 3. punkta C daļas 2. punkta otrajā ievilkumā, vai - 14. panta 3. punkta C daļas 2. punkta pirmajā ievilkumā, ja vien Regulas (EK) Nr. 820/97 5. pantā paredzētā datubāze darbojas pilnībā; c) dzīvnieka audzētāja (-u) paraksts, izņemot transportētāju. Ja attiecīgā datu bāze darbojas pilnībā, kā paredzēts Regulas (EK) Nr. 820/97 6. panta 3. punkta pirmajā ievilkumā, vajadzīgs tikai pēdējā dzīvnieku audzētāja paraksts; d) izdevējas iestādes nosaukums; e) pases izdošanas diena. 2. Neskarot Padomes Direktīvas 91/628/EEK [6] pielikuma I nodaļas A daļas 1. punktu, ja pārvieto teļu, kas jaunāks par četrām nedēļām, dalībvalstis var noteikt, ka tam līdzi ir jābūt pagaidu dokumentam, kurā kompetentās iestādes apstiprinātā formātā ir vismaz 1. punktā norādītā informācija. Pirmais teļa audzētājs izdod pagaidu dokumentu un katrs nākamais audzētājs, izņemot transportētājus, papildina to. Dzīvnieka audzētājs iesniedz pagaidu dokumentu kompetentajai iestādei, pirms dzīvnieks sasniedz četru nedēļu vecumu, vai septiņās dienās, ja dzīvnieks mirst vai to nokauj, pirms tas sasniedzis četru nedēļu vecumu. Ja teļš joprojām ir dzīvs, kompetentā iestāde, izdod pasi 14 dienās pēc pagaidu dokumenta saņemšanas. Šādām pasēm jāuzrāda visi dati par teļa pārvietošanu, kā reģistrēts pagaidu dokumentā. Ar noteikumu, ka naba ir sadzijusi, kopā ar pagaidu dokumentu teļu drīkst pārvietot no saimniecības uz saimniecību ne vairāk kā divas reizes. Pārvietošanu no saimniecības uz saimniecību caur tirgu vai teļu savākšanas centru šajā punktā uzskata par vienu pārvietošanu, ja vien tirgus vai savākšanas centrs pēc kompetentās iestādes lūguma var tai sniegt minētajā tirgū vai centrā veikto darījumu pilnīgu reģistru. 3. Attiecībā uz katra dzīvnieku audzētāja pienākumu saskaņā ar Regulas (EK) Nr. 820/97 7. panta 1. punktu sniegt ziņas par dzīvnieka pārvietošanu, dzimšanu un nobeigšanos ziņu sniegšanas termiņu nosaka dalībvalsts, bet dzīvnieku dzimšanas paziņojuma termiņš nepārsniedz 15 dienas pēc dienas, kad dzīvniekam ir piestiprināta identifikācijas zīme, un no 2000. gada 1. janvāra – septiņas dienas pēc dienas, kad dzīvniekam ir piestiprināta identifikācijas zīme. 7. pants Papildus 6. pantā minētajai informācijai, pasē pievieno šādu informāciju par piemaksām par tēviņu, kas paredzēta Padomes Regulas (EK) Nr. 805/68 4. panta b) punktā: a) pieteikums vai piešķīrums: pirmā vecuma grupa; b) pieteikums vai piešķīrums: otrā vecuma grupa. 8. pants Reģistrā ir vismaz šāda informācija: a) atjaunināta Direktīvas 64/432/EEK 14. panta 3. punkta C daļas 1. punkta pirmajā līdz ceturtajā ievilkumā minētā informācija; b) dzīvnieka nobeigšanās diena saimniecībā; c) ja dzīvnieki tiek izvesti no saimniecības, tā dzīvnieku audzētāja vārds un adrese, izņemot transportētāju, vai tās saimniecības identifikācijas kods, kam/uz kuru dzīvnieks tika pārvietots, kā arī izvešanas diena; d) ja dzīvnieki tiek ievesti saimniecībā, tā dzīvnieku audzētāja vārds un adrese, izņemot transportētāju, vai attiecīgās saimniecības identifikācijas kods, no kā/kuras dzīvnieks tiek nosūtīts, kā arī ievešanas diena; e) tā kompetentās iestādes pārstāvja vārds un paraksts, kas pārbaudījis reģistru un diena, kad tika veikta pārbaude. 9. pants Dalībvalstis cita citai un Komisijai dara zināmu to teritorijās izmantojamās pases un saimniecības reģistra paraugu. III NODAĻA Vispārīgie noteikumi 10. pants Šī regula stājas spēkā stājas spēkā tās publicēšanas dienā Eiropas Kopienu Oficiālajā Vēstnesī. To piemēro no 1998. gada 1. janvāra. Regula uzliek saistības kopumā un ir tieši piemērojama visās dalībvalstīs. Briselē, 1997. gada 29. decembrī Komisijas vārdā — Komisijas loceklis Franz Fischler [1] OV L 117, 7.5.1997., 1. lpp. [2] OV 121, 29.7.1964., 1977./64. lpp. [3] OV L 109, 25.4.1997., 1. lpp. [4] OV L 148, 26.6.1968., 24. lpp. [5] OV L 322, 25.11.1997., 25. lpp. [6] OV L 340, 11.12.1991., 17. lpp. -------------------------------------------------- PIELIKUMS Austrija | AT | Beļģija | BE | Dānija | DK | Somija | FI | Francija | FR | Vācija | DE | Grieķija | EL | Īrija | IE | Itālija | IT | Luksemburga | LU | Nīderlande | NL | Portugāle | PT | Spānija | ES | Zviedrija | SE | Apvienotā Karaliste | UK | --------------------------------------------------